*VEGA* præsenterer

**Æstetikerne i Kellermensch er endelig tilbage efter seks års tavshed**

*2017 bliver året, hvor det danske rock noir band, Kellermensch, udgiver det længe ventede album Goliath. ”Out of the darkness something has to grow”. Sådan lyder første linje fra singlen ”Bad Sign”, og den 14. oktober kommer Kellemensch endelig ud af mørket, når de besøger Lille VEGA.*

Kellermensch tog anmelderne med storm i både ind-og udland, da de i 2012 udgav deres selvbetitlede debutalbum. Med deres slagkraftige, mørke, melankolske sange og et intenst liveshow gik de sejrsgang på de store scener i Europa. Efter en radiosession i BBCs legendariske Maida Vale Studios udtalte en begejstret radiovært, Daniel Carter: ”*One of the greatest band to have come out of Denmark”.*

Debutalbummet har en rå gammeldags rock'n'roll lyd kombineret med dyster atmosfære, der understøttes af strygere og diverse effekter på vokalerne. Det er kompositionerne og den mørke æstetik, som har gjort Kellermensch til et unikt band på den danske musikscene.

Bandet sluttede det succesrige år af med at åbne Orange Scene på Roskilde Festival.

Siden da har bandet været fuldt optaget af arbejdet med opfølgeren. Et arbejde som har tæret hårdt på bandet og har været præget af skrivevanskeligheder og selvransagninger. Omsider er bandet klar med et album, som bærer den eklatante titel *Goliath*.

”Bad Sign” er første single fra det kommende album. Sangen er smuk og truende på en og samme tid, og den skildrer en persons søgen efter frihed blandt ruinerne af et forlist forhold. Kellermensch har skabt et særegent lyrisk og melodisk univers, tapetseret til med melankoli, indestængt vrede og dystre progressive toner.

Kellermensch har med deres sofistikerede rock, blandet intensitet og desperation, som frontmand Sebastian Wolffs med sit intense nærvær på scenen videreformidler på nærmest spirituel vis.

**Fakta om koncerten**Kellermensch (DK)  
Lørdag den 14. oktober, 2017 kl. 21.00  
Lille VEGA, Enghavevej 40, 1674 København V  
Billetpris 180 kr. + gebyr  
Billetsalget starter i dag via vega.dk og Ticketmaster